Khloé bly by kêrel ná affair – PLUS só vergewe jy
JY LEES NOU Khloé bly by kêrel ná affair – PLUS só vergewe jy
Hy die narsis, jy die redder ...
FOTO: Instagram / @khloekardashian.
Dis iets wat jy nie jou grootste vyand toewens nie: Jy's byna nege maande swanger en vind uit jou geliefde verneuk jou.
Die 32-jarige realiteitster Khloé Kardashian het nie gedink sy sal ooit kinders hê nie. Verlede jaar het sy tydens 'n ginekologiese ondersoek uitgevind haar follikeltelling ('n aanduiding van jou vrugbaarheid) is baie laag vir iemand van haar ouderdom.
Dit was 'n baie emosionele tyd vir Khloé, wat nog altyd 'n ma wou wees. Geluk was ook nie juis voorheen aan haar kant nie, met haar eerste huwelik met die basketbalspeler Lamar Odom wat ná sewe jaar verbrokkel het. Gerugte dat Lamar buite-egtelike verhoudings gehad het, was oral in die skinderblaaie.
Toe kom Tristan Thompson, ook 'n basketbalspeler, in die prentjie. Hy en Khloé is sedert 2016 in 'n verhouding en einde 2017 het hulle die groot nuus gedeel: Khloé is swanger.
Maar terwyl Khloé nog opgewonde gereed gemaak het vir die koms van hul dogtertjie, het foto's en video's van Tristan saam met ander vroue op die internet verskyn. In een video soen hy 'n donkerkop.
Die realiteitster het ná die skandaal by Tristan gebly, wat 'n aanhanger op Twitter laat skryf het hoe teleurgesteld sy in haar is. Khloé praat oor vroue-bemagtiging, maar leef dit nie self uit nie, het die aanhanger geskryf.
Khloé was genoodsaak om haar besluit te verdedig: "Jy weet nie wat in my huis aangaan nie, en jy weet nie hoe baie dit vat om te vergewe en die verhouding te herbou nie. Ek's trots op my krag."
Ná 'n baie openbare skandaal vat dit vir seker krag om vergifnis te kies ondanks kritiek. Dink maar aan Hillary Clinton, een van die magtigste vroue in die wêreld en so byna die Amerikaanse president. Maar maak nie saak watter hoogtes sy bereik nie, min mense sal die verhouding vergeet wat haar man, Bill Clinton, in 1998 met Monica Lewinsky gehad het.
Hillary het in 2014 op die radiostasie BBC4 oor Bill se verneukery gepraat - iets wat sy nie baie doen nie. Sy het op die program Woman's Hour aan die aanbieder Jenni Murray gesê dat sy haar man, wat ten tyde van die verneukery president was, vergewe het, het The Source berig.
"Vergifnis is 'n keuse. En ek respekteer ander wat nie hierdie keuse maak nie, om watter rede ook al, in hul persoonlike en professionele lewens, maar vir my was dit die regte besluit. Vir my - dit is iets wat baie moeilik is - maar ek is elke dag dankbaar ek het dié keuse gemaak en ek het al aan ander raad gegee om te sien of dit iets is wat hulle in hul eie hart ook kan doen. Dit is ook nie toevallig dat al die groot godsdienste en goeie skrywers meen dat die persoon wat vergewe, bevry word nie - selfs meer as die een wat vergewe word."
SARIE het in 2011* met joernalis Marie Opperman gepraat oor hoe sy haar man se jaar lange affair hanteer het. Sielkundige Trix O'Callaghan gee raad en Marie beskryf haar persoonlike reis ...